


Zmluva o vytvorení webového sídla a poskytnutí súvisiacich služieb
uzatvorená
v súlade s ustanovením § 269 ods. 2 zákona č. 513/1991 Zb. Obchodného zákonníka v znení neskorších predpisov
a
Licenčná zmluva
uzatvorená
v súlade s ustanovením § 65 a nasl. zákona č. 185/2015 Z. z. Autorského zákona v znení neskorších predpisov
medzi zmluvnými stranami: 
ZHOTOVITEĽ:
	Obchodné meno:	Alphabet partner s.r.o.
	Sídlo:	Strojárenská 3426/11C, 040 01 Košice, Slovenská republika
	IČO:	52 436 411
	DIČ:	212 104 0570
	E-mail:	info@obecnyweb.sk
	Číslo účtu:	1567516002/1111, UniCredit Bank Czech Republic and Slovakia, a.s.
	IBAN:	SK29 1111 0000 0015 6751 6002
	BIC/SWIFT:	UNCRSKBX
	Štatutárny zástupca:	Ing. Ján Konečný, konateľ

Zapísaná v obchodnom registri vedenom Okresným súdom Košice I v oddiely: Sro, vo vložke číslo: 46644/V
(ďalej len „zhotoviteľ“) 

OBJEDNÁVATEĽ:
	Názov/Obchodné meno:	Obec Ploské
	Sídlo:	Ploské 39, 982 65
	IČO:	00649597
	DIČ:	2021275465
	E-mail:	ocuploske@gmail.com
	Tel.:	0910 180 351
	Číslo účtu:	
	IBAN:	SK52 0200 0000 0000 1842 6392
	BIC/SWIFT:	
	Štatutárny zástupca:	Eva Bakošová – Starostka obce
	Vybavuje:	Eva Bakošová – Starostka obce



(ďalej len „objednávateľ“) 
zhotoviteľ a objednávateľ sa v ďalšom texte zmluvy spoločne označujú ako „zmluvné strany“.
Zmluvné strany uzatvárajú zmluvu podľa ustanovenia § 269 ods. 2 zákona č. 513/1991 Zb. Obchodného zákonníka v znení neskorších predpisov a podľa ustanovenia § 65 a nasl. zákona č. 185/2015 Z. z. Autorského zákona v znení neskorších predpisov v nasledovnom znení:

Čl. I
Predmet zmluvy
I.1. Predmetom tejto zmluvy je úprava práv a povinností zmluvných strán súvisiacich so záväzkom zhotoviteľa vytvoriť a odovzdať webové sídlo na doméne s názvom “www.ploske.eu“ (ďalej len „dielo“), ktorá je vo výlučnom vlastníctve objednávateľa a záväzku objednávateľa prevziať riadne a včas vytvorené dielo a zaplatiť za jeho vytvorenie a za poskytnutú licenciu cenu dohodnutú v tejto zmluve. 
I.2. Zhotoviteľ’ sa zaväzuje vytvoriť dielo podľa požiadaviek objednávateľa a po jeho riadnom odovzdaní do rutinnej prevádzky ho na základe tejto zmluvy a požiadaviek objednávateľa aj ďalej prevádzkovať formou poskytovania webhostingových služieb v technickej a obsahovej špecifikácii, ktorá je určená v prílohe č.1, ktorá je neoddeliteľnou súčasťou tejto zmluvy.
I.3. Zhotoviteľ prevádza na objednávateľa výhradné právo používať dielo uvedené v odseku 1 tejto zmluvy po celú dobu, na ktorú je táto zmluva uzatvorená, a to v rozsahu a spôsobom:
a) zaradením do akéhokoľvek súborného diela,
b) spojením s akýmikoľvek inými dielami,
c) prenesením na akékoľvek iné nosiče,
d) vyhotovením rozmnoženín,
e) verejným rozširovaním rozmnožením akýmkoľvek spôsobom,
f) verejným sprístupňovaním prostredníctvom www stránok, elektronickej pošty.
I.4. Grafický návrh diela a grafické prvky stránky použité pri tvorbe grafického návrhu a samotného diela sú dodané zo strany zhotoviteľa a objednávateľ za ne nenesie zodpovednosť. Tieto grafické prvky môže objednávateľ použiť len na účely webovej prezentácie. Za grafické prvky doplnené na web stránku zo strany objednávateľa nenesie zodpovednosť zhotoviteľ.
I.5. Poskytovateľ, teda zhotoviteľ, je povinný podľa podmienok dohodnutých v tejto zmluve zabezpečiť plnú funkčnosť diela a jeho riadnu prevádzku a poskytovať podporu a servisné služby súvisiace s prevádzkou diela, a to poskytovať nasledovné:
a) podporu a servisné služby k dielu v rámci ročného paušálu,
b) sprostredkované webhostingové služby, ktorých súčasťou je zabezpečenie nepretržitého prístupu verejnosti k dielu a zabezpečenie jeho dostupnosti pre verejnosť bez časového obmedzenia,
c) vzdialenú telefonickú podporu a servisné služby k dielu nad rámec mesačného paušálu.
Súčasťou poskytovaných služieb je bezplatná e-mailová a telefonická podpora pri práci s redakčným systémom.

Čl. II
Definícia pojmov
II.1. „Webové sídlo“ je softvérové dielo slúžiace na publikovanie informácií objednávateľa v sieti Internet na určenej doméne vo forme HTML dokumentov, PHP dokumentov a pripojených súborov, skriptov a grafických dát. Ak je uvedené „webová stránka“, rozumie sa v závislosti od kontextu aj systém logicky spojených webových stránok, t.j. webové sídlo alebo jeho časť.
II.2. „Programová časť diela“ je súbor počítačových programov umožňujúci publikovanie obsahu webovej stránky. S používateľského hľadiska sa programová časť webovej stránky skladá z redakčného systému a príslušných modulov.
II.3. „Grafická časť diela" alebo grafický dizajn znamená vytvorenie a implementácia jedinečného grafického vzhľadu webových stránok.
II.4. „Obsah diela“ je súbor informácií publikovaných na webovom sídle, ktoré sú nezávislé od programovej časti webovej stránky.
II.5. „Dielo“ je oficiálne webové sídlo objednávateľa vytvorená podľa tejto zmluvy. Programovú časť diela vlastní zhotoviteľ’ a udeľuje na ňu objednávateľovi licenciu podľa ustanovení tejto zmluvy. Obsah diela vlastní objednávateľ.
II.6. „Vývoj diela" znamená návrh a implementácia programovej časti webového sídla v kvalite požadovanej objednávateľom a obsahujúceho aj grafické materiály, texty a súbory dodané objednávateľom. Vývoj diela neznamená napĺňanie obsahu webovej stránky.
II.7. „Úvodná prevádzka" znamená prevádzku úvodnej verzie diela s grafickým dizajnom za účelom testovania funkčnosti diela a napĺňania obsahu objednávateľom. Úvodná verzia diela môže obsahovať neúplné, mierne odlišné alebo pridané funkčnosti oproti finálnej verzii za účelom vývoja, testovania a napĺňania obsahu. Úvodná verzia diela bude sprístupnená na doméne určenej zhotoviteľom, ktorá bude verejne prístupná za účelom napĺňania obsahu objednávateľom a prístup môže byť chránený heslo, ak o to objednávateľ požiada.
II.8. „Rutinná prevádzka“ znamená prevádzku diela na doméne www.ploske.eu s plným sprístupnením na Internete.
II.9. „Preberacím protokolom“ sa rozumie dokument o odovzdaní časti alebo celého diela, ktorý obsahuje popis predmetu odovzdania a prebratia, prípadné pripomienky alebo výhrady a je podpísaný oboma zmluvnými stranami. Ak zmluvná strana odmietne preberací protokol podpísať, musí druhej zmluvnej strane doručiť písomnou formou dôvody odmietnutia,
II.10. „Odovzdanie diela“ znamená sprístupnenie diela alebo jeho časti v sieti internet na určenej doméne, pričom rozsah a forma sprístupneného diela alebo jeho časti je predmetom preberacieho protokolu,
II.11. „Prevádzkovaním diela“ sa rozumie zabezpečenie správnej funkčnosti a prístupnosti diela v sieti internet na určenej doméne.

Čl. III
Špecifikácia diela a jeho odovzdanie  
III.1. Dielo sa skladá z programovej a grafickej časti, ktorú vytvorí zhotoviteľ a obsahu, ktorý je vo vlastníctve objednávateľa a ktorý zhotoviteľ’ umiestni na web sídlo podľa požiadaviek objednávateľa. Technická a obsahová špecifikácia diela je vymedzená v prílohe č. 1, ktorá je neoddeliteľnou súčasťou tejto zmluvy.
III.2. Zhotoviteľ je povinný odovzdať dielo objednávateľovi riadne a včas vykonané.
III.3. Riadne odovzdanie diela bude osvedčené písomným preberacím protokolom o odovzdaní a prevzatí diela,
ktorý podpíšu obe zmluvné strany po dodaní diela zo strany zhotoviteľa. Preberací protokol bude obsahovať prehlásenie objednávateľa, že dielo prevzal.
III.4. Za riadne vykonané dielo sa považuje dielo, vykonané v zmysle podmienok a v technickej a obsahovej špecifikácii stanovenej touto zmluvou vrátane jej prílohy č.1, ktorá je neoddeliteľnou súčasťou tejto zmluvy. Za včasné vykonanie diela zmluvné strany považujú dielo vykonané tak, aby bolo dielo odovzdané najneskôr v lehote do 15 dní odo dňa podpisu tejto zmluvy oboma zmluvnými stranami.
III.5. Zmluvné strany sa dohodli, že dielo sa považuje za odovzdané pri splnení súčasne všetkých nasledovných podmienok:
a) nainštalovaním webovej stránky na server klienta, príp. sprostredkovateľa hostingu, ktorého písomne oznámi zhotoviteľovi objednávateľ,
b) odoslaním grafík cez online úložisko na emailovú adresu objednávateľa,
c) predvedením fungovania Diela a zaučením 1 zamestnanca objednávateľa určených objednávateľom k jeho obsluhe a to v rozsahu výučby minimálne 1 hodinu,
d) podpísaním preberacieho protokolu, ktorý je objednávateľ povinný podpísať do 7 dní odo dňa odovzdania diela zo strany zhotoviteľa, a to s výhradami, alebo bez výhrad.
III.6. Miestom dodania diela je sídlo objednávateľa Ploské 39, 982 65.





Čl. IV
Práva a povinnosti objednávateľa 
IV.1. Objednávateľ je oprávnený počas vytvárania diela upresňovať zhotoviteľovi svoje požiadavky na dielo a na jeho technické kritériá, ale len v rámci podmienok uvedených v špecifikácii diela dohodnutej v prílohe č. 1 tejto zmluvy – Špecifikácia diela.
IV.2. Objednávateľ má právo na kontrolu obsahovej, vizuálnej a funkčnej časti webovej stránky počas jej vývoja, úvodnej prevádzky a rutinnej prevádzky.
IV.3. Objednávateľ má právo informovať sa o priebežnom stave vytvárania diela, respektíve reklamovať jeho jednotlivé časti, ak nie sú v súlade s touto zmluvou alebo s prílohou č. 1 tejto zmluvy – Špecifikácia diela.
IV.4. Obsah diela je vlastníctvom objednávateľa, avšak programová a grafická časť diela je vlastníctvom zhotoviteľa a objednávateľ je oprávnený s ním disponovať v zmysle licenčných podmienok uvedených v čl. VIII. tejto zmluvy.
IV.5. Objednávateľ je povinný zaplatiť cenu za dielo vo výške a spôsobom uvedeným v čl. VII. tejto zmluvy.
IV.6. Objednávateľ je povinný aktívne spolupracovať so zhotoviteľom počas úvodnej prevádzky najmä kontrolou funkčnej časti diela a bezodkladným nahlasovaním zistených vád alebo neželaných funkčností Zhotoviteľovi.
IV.7. Objednávateľ sa zaväzuje poskytnúť zhotoviteľovi všetky informácie potrebné pre riadne a včasné zabezpečenie vytvorenia diela vrátane podkladových materiálov (obrazový, zvukový alebo zvukovoobrazový materiál, texty, popisky, obrázky, programy, alebo prezentácie) v zodpovedajúcej kvalite podľa potrieb zhotoviteľa a v čo možno najkratšom čase.
IV.8. Objednávateľ je zodpovedný za naplnenie obsahu diela počas úvodnej prevádzky a za obsah diela v rutinnej prevádzke.
IV.9. Objednávateľ je povinný dodať ďalšie materiály a informácie súvisiace s vyhotovením diela, zmluvy s tretími osobami vplývajúce na práce na diele (napr. informácie o aktuálnom webhostingu a pod.).
IV.10. Objednávateľ je povinný reagovať na výzvy k spolupráci zhotoviteľa, a to v najkratšom technicky možnom čase.

Čl. V
Práva a povinnosti zhotoviteľa
V.1. Zhotoviteľ’ má právo na zaplatenie ceny za dielo podľa článku VII..
V.2. Zhotoviteľ je oprávnený a povinný písomne upozorniť objednávateľa na nevhodné požiadavky počas vytvárania diela, ktoré nie sú v súlade s parametrami uvedenými v objednávke.
V.3. Zhotoviteľ’ je povinný vyhotoviť a odovzdať dielo v kvalite zodpovedajúcej účelu objednávky, príslušným právnym predpisom a záväzným normám podľa špecifikácie dohodnutej v prílohe č. 1 tejto zmluvy – Špecifikácia diela, ktorá je neoddeliteľnou súčasťou tejto zmluvy. 
V.4. Zhotoviteľ’ je povinný pri vývoji diela použiť prvotné údaje, ktoré mu po podpise tejto zmluvy alebo na jeho požiadanie poskytol a dodal objednávateľ.
V.5. Konečná verzia diela bude zhotoviteľom dodaná objednávateľovi v čase dohodnutom podľa prílohy č. 1, najneskôr v čase uvedenom v odseku 4 článku III. tejto zmluvy.
V.6. V prípade ak zhotoviteľ pre vytvorenie diela použije iné diela iných autorov, je povinný zabezpečiť, aby takýmto konaním nedošlo k neoprávnenému zásahu do akýchkoľvek práv tretích osôb, a zároveň je povinný zabezpečiť pre objednávateľa sublicenciu v prospech objednávateľa, a to v rovnakom rozsahu ako poskytuje zhotoviteľ licenciu objednávateľovi v zmysle tejto zmluvy. V prípade porušenia uvedenej povinnosti zodpovedá zhotoviteľ za spôsobenú škodu objednávateľovi, a to v celom rozsahu.
V.7. Zhotoviteľ sa zaväzuje umožniť objednávateľovi kontrolu obsahovej, vizuálnej a funkčnej časti webovej stránky počas jej vývoja, úvodnej prevádzky a rutinnej prevádzky.
V.8. Zhotoviteľ sa počas platnosti tejto zmluvy zaväzuje poskytovať objednávateľovi tieto služby:
- pravidelné aktualizácie CMS (systém na správu webu)
- zaškolenie pracovníkov, ktorí budú s webom pracovať
- 24 - hodinová online podpora formou nápovedy
- webhosting 
- obnovenie dizajnu webu, aby napredoval spolu s aktuálnymi trendmi v oblasti  
  webových stránok
- pravidelná údržba serverov
- raz ročne stretnutie predajcu/zástupcu so zástupcom obce podľa po vzájomnej dohode a určení termínu stretnutia, každé ďalšie stretnutie v danom technickom roku nášho predajcu/zástupcu so zástupcom obce za úhradu poplatku určeného v článku VII.   
V.9. Zhotoviteľ uzavretím tejto zmluvy dáva súhlas so zverejnením tejto zmluvy na webovom sídle objednávateľa alebo v Centrálnom registri zmlúv, ktorý vedie Úrad vlády Slovenskej republiky. 

Čl. VI
Doba platnosti zmluvy 
VI.1. Zhotoviteľ sa zaväzuje vytvoriť dielo a protokolárne ho odovzdať v termíne určenom po dohode s objednávateľom uvedenom v prílohe č. 1 tejto zmluvy, najneskôr v čase uvedenom v odseku 4 článku III. tejto zmluvy.
VI.2. Táto zmluva je uzavretá dňom jej podpísania oboma zmluvnými stranami, kedy nadobúda platnosť a účinnosť, pokiaľ nie je účinnosť viazaná na povinnosť zverejniť zmluvu v Centrálnom registri zmlúv, ktorý vedie Úrad vlády Slovenskej republiky.  
VI.3. V prípade, že zmluva je uzavretá s povinnou osobou, pri ktorej je zákonom ustanovená povinnosť zverejňovať zmluvy v Centrálnom registri zmlúv, ktorý vedie Úrad vlády Slovenskej republiky, zmluva nadobúda účinnosť dňom nasledujúcim po dni jej zverejnenia v súlade s § 47a zákona č. 40/1964 Zb. Občiansky zákonník v znení neskorších predpisov. 
VI.4. Zmluva je uzavretá na dobu určitú v trvaní 5 (slovom piatich) rokov.

Čl. VII
Cena diela a platobné podmienky
VII.1. Zmluvné strany sa dohodli, že cena za vytvorenie diela a poskytnutie licencie podľa článku I. odseku 3 tejto zmluvy je 250,-€ s DPH (slovom: dvestopäťdesiat). 
VII.2. Zmluvné strany sa dohodli, že v cene za dielo sú zahrnuté všetky náklady na vytvorenie diela v zmysle predmetu tejto zmluvy, vrátane odplaty za udelenie licencie (súhlas na použitie diela) na dielo v zmysle autorských práv. 
VII.3. Rozpis jednotlivých položiek, ktoré spolu tvoria výslednú sumu ceny za dielo, je uvedený v prílohe č.2 k tejto zmluve, ktorá je neoddeliteľnou súčasťou tejto zmluvy.
VII.4. Cena za dielo bola určená dohodou zmluvných strán v súlade so zákonom č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov. 
VII.5. Zmluvné strany sa dohodli, že cena za služby poskytnuté objednávateľovi zhotoviteľom špecifikované v článku V. odseku 8 tejto zmluvy je 250,-€ s DPH (slovom: dvestopäťdesiat) za rok. Rokom sa rozumie technický rok, teda dvanásť po sebe nasledujúcich mesiacov.
VII.6. Cena za ďalšie osobné stretnutie podľa odseku 8 článku VI. Tejto zmluvy je 60,-€ s DPH (slovom: šesťdesiat) bez ohľadu na dĺžku stretnutia predajcu/zástupcu zhotoviteľa s objednávateľom.  
VII.7. Zmluvné strany sa dohodli, že podkladom pre zaplatenie ceny za dielo je faktúra podľa § 72 zákona č. 222/2004 Z. z. o dani z  pridanej  hodnoty  v  znení  neskorších  predpisov.  Faktúra  musí  obsahovať  náležitosti
podľa § 74 ods. 1 zákona č. 222/2004 Z. z. o dani z pridanej hodnoty v znení neskorších predpisov . V prípade, že faktúra nebude obsahovať náležitosti podľa vyššie uvedeného alebo faktúra nebude v súlade s predmetom zmluvy objednávateľ má právo vrátiť zhotoviteľovi faktúru bez zaplatenia do termínu splatnosti na prepracovanie. Nový termín splatnosti faktúry začína plynúť dňom doručenia opravenej, riadne vystavenej faktúry.
VII.8. Faktúru, ktorá bude obsahovať cenu diela, je zhotoviteľ oprávnený vystaviť do 7 kalendárnych dní od odovzdania diela do rutinnej prevádzky, čo potvrdia obidve zmluvné strany na preberacom protokole svojím podpisom.
VII.9. Splatnosť faktúry za dielo je do 15 kalendárnych dní odo dňa jej vystavenia. Faktúru vyhotovenú v dvoch exemplároch zašle zhotoviteľ’ na adresu sídla objednávateľa uvedenú v záhlaví tejto zmluvy. Fakturovaná čiastka sa považuje za uhradenú dňom, v ktorom došlo k pripísaniu fakturovanej čiastky na účet zhotoviteľa
VII.10. Faktúru, ktorá bude obsahovať cenu za služby poskytnuté objednávateľovi zhotoviteľom špecifikované v článku V. odseku 8 tejto zmluvy, je zhotoviteľ oprávnený vystaviť do 7 kalendárnych dní od odovzdania diela do rutinnej prevádzky, čo potvrdia obidve zmluvné strany na preberacom protokole svojim podpisom, vopred v prvom roku prevádzky. V druhom roku prevádzky bude faktúra za predmetné služby vystavená do 7 kalendárnych dní po začatí technického roka poskytovania týchto služieb.
VII.11. Splatnosť faktúry za služby podľa odseku 7 tohto článku je do 15 kalendárnych dní odo dňa jej vystavenia. Faktúru vyhotovenú v dvoch exemplároch zašle zhotoviteľ’ na adresu sídla objednávateľa uvedenú v záhlaví tejto zmluvy. Fakturovaná čiastka sa považuje za uhradenú dňom, v ktorom došlo k pripísaniu fakturovanej čiastky na účet zhotoviteľa.
VII.12. Dohodnuté služby sa fakturujú v ročných intervaloch vopred
VII.13. Ceny podľa zmluvy sú nemenné a pevné. Zmena dohodnutých cien je možná iba vzájomnou dohodou alebo v prípade výrazných zmien rozsahu predmetu zmluvy nad rámec článku I. a článku V. odsek 8 tejto zmluvy požadovaných objednávateľom. Úpravy ceny je možné riešiť len písomnými dodatkami k tejto zmluve.
VII.14. V prípade omeškania objednávateľa s uhradením ceny, či už za dielo, alebo služby, je zhotoviteľ oprávnený účtovať objednávateľovi zmluvný úroky z omeškania vo výške 0,03% denne z ceny diela alebo služby za každý deň omeškania.
VII.13. V cene diela sú zahrnuté aj prípadné opravy a odstránenia vád diela počas úvodnej prevádzky ako aj v záručnej dobe v trvaní 3 mesiacov odo dňa odovzdania do rutinnej prevádzky. Skryté vady, ktoré nebudú zistené počas úvodnej prevádzky, zhotoviteľ odstráni počas záručnej doby, na základe požiadavky objednávateľa do 5 pracovných dní od nahlásenia vady. Za skryté vady sa nepovažujú vady alebo zmeny funkčnosti, ktoré sa nevyskytovali počas úvodnej prevádzky a/alebo súvisia so zmenami a aktualizáciou infraštruktúry. Všetky požiadavky bude objednávateľ zasielať na kontaktný email zhotoviteľa a komunikovať prostredníctvom mobilného kontaktu.
- Kontaktná osoba na strane zhotoviteľa je Michal Krigovský, mobil: 0948 399 594, email: krigovsky@obecnyweb.sk
- Kontaktná osoba na strane objednávateľa je Eva Bakošová, mobil: 0910 180 351, email: ocuploske@gmail.com

Čl. VIII
Autorské právo, Licenčná zmluva
VIII.1. Programová a grafická časť diela, t.j. jednotlivé programové riešenia a grafické návrhy a aplikačné riešenia sú duševným vlastníctvom zhotoviteľa a používajú ochranu podľa autorského zákona ak nie je uvedené inak.
VIII.2. Vlastníkom všetkých práv k obsahovej časti diela je objednávateľ.
VIII.3. Zodpovednosť za právnu čistotu a dodržiavanie autorských práv a práv vyplývajúcich z duševného vlastníctva materiálov obsahovej časti Diela nesie Objednávateľ.
VIII.4. Zhotoviteľ udeľuje objednávateľovi súhlas na použitie diela v neobmedzenom rozsahu a na dobu neurčitú. Táto licencia je udelená ako nevýhradná.
VIII.5. Objednávateľ je oprávnený použiť dielo akýmkoľvek známym a bežným použitím, a to iba nasledovnými spôsobmi:
a) verejným vystavením diela prostredníctvom siete internet,
b) používaním diela objednávateľom na obchodné účely, na poskytovanie informácii a reklamu.
VIII.6. Zhotoviteľ vyhlasuje, že podľa autorského zákona je oprávnený udeliť objednávateľovi licenciu. Nepravdivosť tohto vyhlásenia zhotoviteľa zakladá povinnosť náhrady škody.
VIII.7. Dodané dielo alebo niektoré jeho časti môžu byť dielom podľa zákona č. 185/2015 Z. z. Autorského zákona v platnom znení (ďalej ako "Autorský zákon"), resp. môžu byť iným predmetom práva duševného vlastníctva.
VIII.8. Odmena za licenciu je súčasťou ceny za dielo.
VIII.9. Objednávateľ nie je oprávnený udeliť súhlas na použitie diela (licencia) tretej osobe; to sa netýka obsahovej časti diela.

Čl. IX
Zodpovednosť za škodu
IX.1. Zhotoviteľ nie je zodpovedný za obsah stránok, ani za pravdivosť a aktuálnosť informácií na nich zobrazených, túto zodpovednosť nesie v plnom rozsahu objednávateľ.
IX.2. Zhotoviteľ nezodpovedá za škody vzniknuté a spôsobené stratou alebo poškodením uložených dát.

Čl. X 
Odstúpenie od zmluvy  
X.1. Zhotoviteľ je oprávnený odstúpiť od tejto zmluvy ak:
a) objednávateľ dodá zhotoviteľovi obrazový, zvukový, alebo zvukovoobrazový materiál, texty, popisky, obrázky, programy, alebo prezentácie, ktoré majú byť použité na zhotovenie stránky, jej úpravu, zmenu, alebo dokončenie, ktoré svojím obsahom, grafickým spracovaním, alebo účelom na ktorý majú byť použité porušujú právne predpisy SR alebo platné medzinárodné predpisy, ktorými je viazaná SR, alebo ktorých obsah, vyhotovenie, alebo úroveň zobrazenia je v rozpore s dobrými mravmi,
b) objednávateľ aj napriek predchádzajúcej písomnej výzve porušuje ustanovenia tejto zmluvy,
X.2. Objednávateľ je oprávnený odstúpiť od zmluvy, ak:
a) zhotoviteľ riadne nevytvoril a neodovzdal dielo v stanovenej lehote podľa tejto zmluvy,
b) zhotoviteľ napriek predchádzajúcej písomnej výzve porušuje ustanovenia tejto zmluvy.
  
Čl. XI 
Záverečné ustanovenia  
XI.1. Vzájomné právne vzťahy zmluvných strán založené touto zmluvou, ako aj ich práva a povinnosti sa spravujú touto zmluvou. Ak ich zmluva výslovne neupravuje, spravujú sa príslušnými ustanoveniami právnych predpisov platných a účinných v Slovenskej republike ku dňu podpisu tejto zmluvy oboma zmluvnými stranami, najmä príslušnými ustanoveniami zákonom č. 513/1991 Zb. Obchodný zákonník v znení neskorších predpisov, zákonom č. 185/2015 Z. z. Autorský zákon v znení neskorších predpisov.
XI.2. Táto zmluva predstavuje úplnú dohodu zmluvných strán o predmete tejto zmluvy a uzatvára sa v písomnej forme.
XI.3. Ustanovenia tejto zmluvy sa môžu meniť len po vzájomnej dohode zmluvných strán a formou očíslovaných písomných dodatkov podpísaných oboma zmluvnými stranami, inak sú neplatné. Písomné dodatky tvoria neoddeliteľnú súčasť tejto zmluvy.
XI.4. Táto zmluva nadobúda platnosť dňom jej podpísania oboma zmluvnými stranami a účinnosť dňom nasledujúcim po dni jej zverejnenia v zmysle zákona č. 40/1964 Zb. Občiansky zákonník v znení neskorších predpisov a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.
XI.5. Zmluvné strany prehlasujú, že prípadné spory z tejto zmluvy sa budú snažiť prednostne riešiť dohodou, prostredníctvom predchádzajúcich vzájomných rokovaní, a mimosúdne prostredníctvom mediácie.
XI.6. Ak sa niektoré ustanovenia tejto zmluvy (najmä ustanovenia o licenčných podmienkach) stanú celkom alebo sčasti neplatnými alebo neuplatniteľnými, nemá táto skutočnosť vplyv na platnosť ostatných ustanovení tejto zmluvy a zmluva je neplatná len v najužšom možnom a nutnom rozsahu. V takomto prípade sú zmluvné strany povinné nahradiť dotknuté ustanovenia novými,  ktoré  budú  v  čo  najväčšej miere zodpovedať účelu sledovanému dotknutými ustanoveniami tejto zmluvy. Za týmto účelom sú zmluvné strany navzájom povinné poskytnúť si potrebnú súčinnosť.
XI.7. Táto zmluva je vyhotovená v 2 (slovom dvoch) rovnopisoch, z ktorých každý má povahu originálu. Po jednom rovnopise zmluvy dostane každá zo zmluvných strán.
XI.8. Zmluvné strany zhodne vyhlasujú, že táto zmluva nebola uzavretá v tiesni alebo pod nátlakom, prípadne za iných nevýhodných podmienok. Právny úkon zachytený v tejto zmluve je urobený v predpísanej forme. Ustanovenia tejto zmluvy si pozorne prečítali, všetky jej ustanovenia sú im jasné a zrozumiteľné. Na znak toho, že obsahu zmluvy porozumeli, a že jej obsah zodpovedá ich slobodne, vážne, zrozumiteľne, jasne a určito prejavenej vôli, túto vlastnoručne podpísali.
XI.9. Neoddeliteľnou súčasťou tejto zmluvy sú Prílohy: 
- Príloha č. 1 Technická a obsahová špecifikácia diela, 
- Príloha č. 2 Cena za dielo.

Objednávateľ:                                                              		Zhotoviteľ:

V Ploskom, dňa 03.03.2020           		V Ploskom, dňa 03.03.2020




Podpis:.......................................................                  		Podpis:.......................................................
Meno a priezvisko:  Eva Bakošová         		Meno a priezvisko: Michal Krigovský
[bookmark: _GoBack]Funkcia: Starosta obce		Funkcia: Konateľ

